
PARLAMENTUL ROMÂNIEI

CAMERA DEPUTAŢILOR

	Comisia pentru buget,

finanțe și bănci
    
	                        Bucureşti, 11.09.2013

                        Nr. 4c-2/362
                        PL-x  254/2013




  BIROULUI  PERMANENT 

                                                                    AL

CAMEREI  DEPUTAŢILOR

Vă înaintăm, alăturat, RAPORTUL asupra proiectului de Lege pentru aderarea României la Asociația Internațională pentru Dezvoltare din cadrul Băncii Mondiale, trimis spre dezbatere în fond, cu adresa nr. PL-x 254  din 3 septembrie      2013, înregistrată sub nr. 4c-2/362 din 3 septembrie 2013, Camera Deputaţilor fiind prima Cameră sesizată. 
În raport cu obiectul şi conţinutul său, proiectul de lege face parte din categoria legilor  ordinare.
                                                           PREŞEDINTE
        Gheorghe DRAGOMIR

RAPORT 
asupra proiectului de Lege pentru aderarea României la 

Asociația Internațională pentru Dezvoltare din cadrul Băncii Mondiale
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond, cu proiectul de Lege pentru aderarea României la Asociația Internațională pentru Dezvoltare din cadrul Băncii Mondiale, trimis cu adresa nr. PL-x 254  din 2 septembrie 2013, înregistrat sub nr. 4c-2/ 362 din 03.09.2013.
Conform prevederilor art. 75 alin. (1) din Constituţia României, republicată, şi ale art.92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.
Consiliul Legislativ, prin avizul nr.715 din 15.07.2013, a avizat favorabil cu observații și propuneri.
Actul normativ supus dezbaterii are ca obiect de reglementare aderarea României la Asociația Internațională pentru Dezvoltare (IDA) din cadrul Băncii Mondiale.
Obţinerea calităţii de membru al Asociației Internaționale pentru Dezvoltare va contribui la consolidarea poziţiei României în cadrul instituţiilor financiare internaţionale din cadrul Grupului Băncii Mondiale.
În funcţie de termenul în care se va adopta legea privind aderarea României la IDA şi data la care se va adopta Rezoluţia de către Consiliul Guvernatorilor Băncii Mondiale privind aprobarea ca România să devină membru al IDA, aderarea va avea impact asupra cheltuielilor bugetului de stat, prin bugetul MFP aferent anilor 2013 şi 2014. Proiectul de act normativ nu are impact pentru suplimentarea veniturilor bugetare.
În vederea aderării la IDA, România acceptă Statutul IDA şi condiţiile cuprinse în rezoluţia nr. 232 din 14 februarie 2013 privind calitatea de membru a României în Asociaţia Internaţională pentru Dezvoltare şi va întreprinde demersurile necesare efectuării plăţii contribuţiilor aferente.
În conformitate cu prevederile art. 61 din Regulamentul Camerei Deputaţilor, republicat,  membrii comisiei au examinat actul normativ menţionat mai sus, în şedinţa din 10 septembrie 2013.

Din totalul de 32 de membri ai comisiei pentru buget, finanţe şi bănci au fost prezenţi la dezbateri 29 deputaţi.
La dezbaterea acestui proiect de Lege au fost prezenți, în calitate de invitați, doamna Boni Cucu, Director General, doamna Oana Iacobescu, șef serviciu și domnul Adrian Băila, expert- din partea Ministerului Finanţelor Publice.
În urma examinării  proiectului de lege și a opiniilor exprimate, membrii  comisiei au hotărât, cu majoritate de voturi, să supună plenului Camerei Deputaţilor spre dezbatere și adoptare, proiectul de Lege pentru aderarea României la Asociația Internațională pentru Dezvoltare din cadrul Băncii Mondiale în forma prezentată de Guvern.
  În raport cu obiectul şi conţinutul său, proiectul de lege face parte din categoria legilor ordinare.
                       PREŞEDINTE                                                 SECRETAR                     

                Gheorghe DRAGOMIR                                  Mihai-Aurel DONŢU
Șef serviciu,
Consilier parlamentar Giorgiana Ene
Consilier parlamentar

